b'\n_START_ARTICLE_\nSuessa Pometia\n_START_PARAGRAPH_\nSuessa Pometia (gresk: \xce\xa3\xce\xbf\xcf\x8d\xce\xb5\xcf\x83\xcf\x83\xce\xb1 \xce\xa0\xcf\x89\xce\xbc\xce\xb5\xce\xbd\xcf\x84\xce\xb9\xce\xac\xce\xbd\xce\xb7; ogs\xc3\xa5 kalt Pometia) var en oldtidsby i Latium som hadde opph\xc3\xb8rt \xc3\xa5 eksistere i historisk tid. Selv om den moderne byen Pomezia er oppkalt etter den, er den n\xc3\xb8yaktige lokaliseringen av oldtidsbyen ukjent._NEWLINE_Den grenset mot Pomptinus ager (\xc2\xabPontinske myromr\xc3\xa5der\xc2\xbb) eller Pomptin\xc3\xa6 Paludes, og etter disse stedene er det antatt at byen har f\xc3\xa5tt sitt navn. Vergil tellet den med blant koloniene i Alba Longa, og m\xc3\xa5 derfor ha betraktet den som en latinsk by. Den er ogs\xc3\xa5 funnet i listen over de samme koloniene som ble oppgitt av Diodorus Siculus, men det synes sikkert at den fra en meget tidlig tid hadde blitt en volskisk by. Den ble tatt fra dette folket av Lucius Tarquinius Superbus, den f\xc3\xb8rste av de romerske konger som er nevnt for \xc3\xa5 ha drevet krig mot volskerne. Strabon kaller den faktisk for volskernes metropolis, men det finnes ingen annen autoritet for dette, og det er antagelig en slutning basert p\xc3\xa5 dens rik og makt. Disse representerer den som et sted av rikdom og overflod i en slik grad at fra krigsbyttet derfra kunne Tarquinius drive handel og fortsette byggingen av kapitoltempelet i Roma. Det ble faktisk fortalt av en del forfattere om Apiolae, en annen by i Latium som ble tatt av Tarquinius, men den n\xc3\xa5v\xc3\xa6rende tradisjonen synes \xc3\xa5 ha v\xc3\xa6rt knyttet til Pometia. Navnet Suessa Pometia er kun nevnt en gang tidligere f\xc3\xb8r denne tiden, og da som et stred hvor s\xc3\xb8nnene til Ancus Marcius trakk seg tilbake i landflyktighet ved tiltredelse til Servius Tullius._NEWLINE_Det er ogs\xc3\xa5 klart at byen overlevde erobringen til Tarquinius, og opptrer igjen i de latinske krigene som den romerske republikk f\xc3\xb8rte mot volskerne, da omtalt som et sted med stor makt og betydning. Titus Livius kaller den for Colonia Latina, men det er ingen annen bekreftelse p\xc3\xa5 at den var en koloni. Byen gjorde oppr\xc3\xb8r, i henhold til Livius, i 503 f.Kr. sammen med byen Cora og med st\xc3\xb8tte fra aurunkere, og ble ikke erobret f\xc3\xb8r \xc3\xa5ret etter av Spurius Cassius Viscellinus som lot byen bli \xc3\xb8delagt og solgte innbyggerne som slaver. Den dukket uansett opp igjen noen f\xc3\xa5 \xc3\xa5r senere, i \xc3\xa5r 495 f.Kr., kontrollert av volskerne og da ble barna til de ledende menn i byen gitt som gisler for \xc3\xa5 forhindre krig. Det br\xc3\xb8t uansett ut krig kort tid etter, og romerne erobret byen p\xc3\xa5 nytt og lot den bli herjet av konsul Publius Servilius Priscus Structus. _NEWLINE_Denne gangen synes katastrofen som rammet byen \xc3\xa5 ha v\xc3\xa6rt endelig, for navnet Suessa Pometia nevnes aldri igjen i historien, og alle spor etter den forsvinner. Plinius den eldre nevner den blant byer som p\xc3\xa5 hans tid var helt utryddet, og ingen nedtegnelser synes \xc3\xa5 ha blitt bevart selv om dets lokalisering. Det er imidlertid fortalt at Pomptinus ager og den pomptinske stammen har avledet deres benevnelse fra denne byen, og det kan derfor ikke betviles at den l\xc3\xa5 i dette distriktet eller i utkanten av det.'